钦定古今图书集成/明伦汇编/氏族典/第135卷 > 《凌迪知万姓统谱》 > 伦以训
## 钦定古今图书集成/明伦汇编/氏族典/第135卷 > 《凌迪知万姓统谱》 > 伦以训

按《广东通志》：“以训字彦式，南海人，文叙次子。自幼颖
悟绝人，稍长，通六经，子史百家，无不阅览。正德癸酉
乡试第六名，时年十六，丁父忧。丁丑会试擢第一，廷
试第二，授翰林院编修。予告毕婚，侍母养七年。癸未，
复出供职。乙酉，纂修《武宗实录》成，晋修撰。己丑、壬辰，
预考会试，充经筵讲官。甲午，进右春坊右谕德，主试”
南畿，所取多名士。丙申，出为南京国子监祭酒，毅然
以斯道为己任，士习一时丕变。迎母就养宦邸，母忽
思归，即疏请奉母还粤，人多称其孝。平生俭约雅淡，
不植私党，不苟取予。家居未尝干当涂以私。熟于朝
廷典章，有问者，条答无遗。其发为文词，意畅神适，非
人所能及。庚子，丁内艰，服阕四年而卒。